Производствените цени се увеличават рязко в началото на годината - Факти - econ.bg
Производствените цени се увеличават рязко в началото на годината 0
По-високи цени са регистрирани в добивната промишленост - скок с 5,1% и в преработващата промишленост - повишение с 0,2%, а тези при производството и разпределението на електрическа енергия се понижават с 0,2 на сто
През януари 2020 година производствените цени в България нарастват спрямо предходния месец и се ускоряват на годишна база до 9-месечен връх, показват данни на Националния статистически институт, които са предпоставка за по-нататъшно засилване на инфлационния натиск в страната в близките месеци.
Общият индекс на цените на производител в България (PPI индекс) се повиши през януари с 0,3% спрямо декември 2019 година. По-високи цени са регистрирани в добивната промишленост - скок с 5,1% и в преработващата промишленост - повишение с 0,2%, а тези при производството и разпределението на електрическа енергия се понижават с 0,2 на сто.
На годишна база общият индекс на производствените цени в страната се повишава в началото на 2020 до 4,3% от 3,5% месец по-рано, достигайки най-високо ниво от април 2019-а, когато индексът PPI също нарасна с 4,3 на сто.
Съществено увеличение с 12,6% спрямо година по-рано регистрират цените в добивната промишленост, при производството и разпределението на електрическа енергия, топлоенергия и газ, в добивната промишленост те нарастват със 7,5%, а в преработващата промишленост - с 2,9 на сто.
Индексът на цените на производител само на вътрешния пазар в България нарастват през януари с 0,3% на месечна база и с цели 4,7% на годишна база.
Индексът на цените на производител на международния пазар пък се увеличават с 0,2% на месечна база и с 3,7% спрямо първия месец на 2019 година.
По-рано този месец НСИ оповести доклад, отчитащ повишаване на потребителска инфлация през януари с 0,9% на месечна база и рязко ускоряване на годишната инфлация до 4,2% от 3,8% месец по-рано, достигайки по този начин 7-годишен връх.
Днешните данни за производствените цени са предпоставка за допълнително засилване на потребителската инфлация през следващите месеци.
промишленост Национален статистически институт производствени цени PPI индекс